ปี้ หลาน

ปี้ หลาน (; เสียชีวิต ค.ศ. 189?) เป็นขันทีราชสำนักและขุนนางชาวจีนในช่วงปลายยุคราชวงศ์ฮั่นตะวันออก เป็นขันทีในกลุ่มสิบเสียงสี (十常侍 ฉือฉางชื่อ) ซึ่งเป็นกลุ่มขันทีที่มีอิทธิพลในรัชสมัยพระเจ้าเลนเต้ (漢靈帝 ฮั่นหลิงตี้) 

 ประวัติ 
ประวัติในช่วงต้นของปี้ หลานไม่เป็นที่ทราบแน่ชัด ในรัชสมัยพระเจ้าเลนเต้ (漢靈帝 ฮั่นหลิงตี้; ครองราชย์ ค.ศ. 168-189) ปี้ หลานได้รับการแต่งตั้งให้มีตำแหน่งเป็นขันทีผู้ถวายงานกลาง (中常侍 จงฉางชื่อ) ได้รับพระราชทานบรรดาศักดิ์ชั้นเฮา (侯 โหว) และได้รับความโปรดปรานอย่างสูงจากพระเจ้าเลนเต้(是時讓、忠及夏惲、郭勝、孫璋、畢嵐、栗嵩、段珪、高望、張恭、韓悝、宋典十二人，皆為中常侍，封侯貴寵，父兄子弟布列州郡，所在貪殘，為人蠹害。) โฮ่วฮั่นชู เล่มที่ 78.

เมื่อ ค.ศ. 186 ปี้ หลานได้รับการแต่งตั้งให้มีตำแหน่งเป็นหัวหน้าสำนักข้าง (掖庭令 เยถิงลิ่ง) ทำหน้าที่กำกับดูแลกิจการในวังหลัง พระเจ้าเลนเต้ทรงมีรับสั่งให้ปี้ หลานหล่อรูปสัมฤทธิ์ 4 รูปที่ด้านนอกประตู(又使掖庭令畢嵐鑄銅人四列於倉龍、玄武闕。) โฮ่วฮั่นชู เล่มที่ 78.

เมื่อ ค.ศ. 189 โฮจิ๋น (何進 เหอ จิ้น) ผู้เป็นมหาขุนพล (大將軍 ต้าเจียงจฺวิน) คิดการจะกำจัดเหล่าขันที จึงเข้าพระราชวังฉางเล่อ (長樂宮 ฉางเล่อกง) เพื่อขอเฝ้าโฮเฮา (何后 เหอโฮ่ว) ผู้เป็นไทเฮา (太后 ไท่โฮ่ว) หรือจักรพรรดินีพันปีหลวงและเป็นน้องสาวของโฮจิ๋น แล้วทูลขอให้ประหารขีวิตขันทีทั้งหมด ขันทีเตียวเหยียง (張讓 จาง ร่าง) ล่วงรู้แผนการของโฮจิ๋น จึงสั่งให้ต๋วนกุย (段珪 ตฺว้าน กุย) และปี้ หลานให้นำกำลังพลไปดักซุ่มภายในพระราชวัง(又張讓等使人潛聽，具聞其語，乃率常侍段珪、畢嵐等數十人，持兵竊自側闥入，伏省中。) โฮ่วฮั่นชู เล่มที่ 69. เมื่อโฮจิ๋นเดินออกจากพระราชวัง เหล่าขันทีไปอ้างกับโฮจิ๋นว่าโฮเฮาทรงเรียกตัวโฮจิ๋นให้เข้าเฝ้าอีกครั้งเพราะมีอีกเรื่องจะตรัส โฮจิ๋นไม่ระแวงสงสัยและเดินกลับไปในพระราชวัง เหล่าขันทีจึงสบโอกาสสังหารโฮจิ๋นได้สำเร็จ ต่อมาอ้วนเสี้ยว (袁紹 ยฺเหวียน เช่า) นำกำลังทหารเข้าพระราชวังเพื่อกวาดล้างเหล่าขันที ปี้ หลานอาจเสียชีวิตในระหว่างเหตุชุลมุนนี้(六年，帝崩。中軍校尉袁紹說大將軍何進，令誅中官以悅天下。謀泄，讓、忠等因進入省，遂共殺進。而紹勒兵斬忠，捕宦官無少長悉斬之。) โฮ่วฮั่นชู เล่มที่ 78.

ปี้ หลานไม่ปรากฏชื่อในนวนิยายอิงประวัติศาสตร์เรื่อง สามก๊ก (三國演義 ซานกั๋วเหยี่ยนอี้) ที่ประพันธ์ในคริสต์ศตวรรษที่ 14

 ดูเพิ่ม 
 รายชื่อบุคคลในยุคสามก๊ก
 สิบเสียงสี

 หมายเหตุ 

 อ้างอิง 

 บรรณานุกรม 
 ฟ่าน เย่ (คริสต์ศตวรรษที่ 5). โฮ่วฮั่นชู.

หมวดหมู่:ขันทีในยุคราชวงศ์ฮั่น
หมวดหมู่:สิบเสียงสี